## Zakon o plaćanju doprinosa za mirovinsko i invalidsko osiguranje radnika u 1992. godini

### NN 73/1991 (31.12.1991.), Zakon o plaćanju doprinosa za mirovinsko i invalidsko osiguranje radnika u 1992. godini

# SABOR REPUBLIKE HRVATSKE

Na temelju članka 89. Ustava Republike Hrvatske a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o plaćanju doprinosa za mirovinsko i invalidsko osiguranje radnika u 1992. godini

Proglašavam Zakon o plaćanju doprinosa za mirovinsko i invalidskog osiguranje
radnika u 1992. godini, kojeg je Sabor Republike Hrvatske donio na sjednicama
Vijeća udruženog rada 29. prosinca 1991, Vijeća općina 29. prosinca 1991.
i Društveno-političkog vijeća 29. prosinca 1991.

Klasa:011-01/91-01/172

Urbroj: 71-91-1

Zagreb, 31. prosinca 1991.

Predsjednik Republike Hrvatske

dr. Franjo Tuđman, v. r.

---

## ZAKON

### o plaćanju doprinosa za mirovinsko i invalidsko osiguranje radnika u 1992. godini

Članak 1.

Poduzeća i druge pravne i fizičke osobe koje isplaćuju osobne dohotke
(poslodavci) plaćaju doprinos za mirovinsko i invalidsko osiguranje na
ukupno obračunate bruto osobne dohotke po stopi od 11,00%.

Fizičke osobe koje primaju osobne dohotke, plaćaju doprinos za mirovinsko
i invalidsko osiguranje iz svojeg bruto osobnog dohotka po stopi od 11,00%.

Obveznici uplate doprinosa iz stavka 1. ovoga članka plaćaju doprinos
na ukupno obračunate bruto osobne dohotke radnika koji radi na radnim mjestima
na kojima se staž priznaje u povećanom trajanju u slučaju kad se svakih
12 mjeseci efektivnog rada računa:

- kao 18 mjeseci staža osiguranja po stopi od 15,16%

- kao 16 mjeseci staža osiguranja po stopi od 9,73%,

- kao 15 mjeseci staža osiguranja po stopi od 6,76%,

- kao 14 mjeseci staža osiguranja po stopi od 4,20%.

Obveznici uplate doprinosa iz stavka 1. ovoga članka plaćaju doprinos
za osiguranje radnika, redovnih učenika i studenata koji obavljaju privremene
ili povremene poslove samo za slučajeve invalidnosti i tjelesnog oštećenja
koji su izazvani povredom na radu ili profesionalnom bolešću po stopi od
4,00%.

Osiguranici - osobe samostalnih djelatnosti koji su sami obveznici plaćanja
doprinosa za mirovinsko i invalidsko osiguranje, plaćaju doprinos iz svojeg
bruto osobnog dohotka po stopi od 22,00%.

Osiguranici - osobe samostalnih djelatnosti koji su sami obveznici plaćanja
doprinosa kao i drugi osiguranici u slučaju kada im se osobni dohodak po
važećim propisima utvrđuje u neto svoti plaćaju doprinos za mirovinsko
i invalidsko osiguranje po stopi od 35,22%.

Članak 2.

Doprinose iz članka 1. ovoga zakona isplatitelj osobnog dohotka obračunava
i uplaćuje istodobno s podizanjem gotovine za isplatu osobnih dohodaka.

Članak 3.

Poduzeća za zapošljavanje invalida rada oslobađaju se plaćanja doprinosa
za mirovinsko i invalidsko osiguranje na bruto osobne dohotke invalida
koji su zaposleni, odnosno koji se nalaze na prekvalifikaciji ili dokvalifikaciji.

Članak 4.

Ovaj zakon stupa na snagu danom objave u "Narodnim novinama",
a primjenjuje se od 1. siječnja 1992. godine.

Klasa: 140-01/91-01/19

Zagreb, 29 prosinca 1991.

SABOR REPUBLIKE HRVATSKE

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v r.**

Predsjednik Vijeća općina

**Luka Bebić, dipl. ing., v. r.**

Predsjednik Društveno-političkog vijeća

**Vice Vukojević, dipl. iur, v. r.**

Zakon, NN 73/1991-1880
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)